Hiekkaan tehty neppisrata ja muovisia neppisautoja.
**Neppis** tai **neppaus** on pienillä leikkiautoilla hiekalla pelattava kilpa-ajopeli. Neppiksen säännöt ovat yksinkertaiset: omalla vuorollaan kukin kilpailija neppaa eli tuuppaa koukistetulla etusormella autoaan eteenpäin kilparadalla. Jos auto kellahtaa tai putoaa radalta, se palautetaan takaisin kulloisenkin neppauksen alkupisteeseen. Nopeiten radan kiertänyt voittaa.

Suosituimmillaan neppis oli 1970-luvun loppupuolella, mutta se on kasvattanut suosiotaan 2000-luvun alusta lähtien. "Virallinen" neppisauto on muovirunkoinen, 1950-luvun kilpa-auton muotoinen leikkiauto, jossa on metalliset akselit ja tukevat mustat muoviset pyörät.

Säännöt
-------

Neppisauto.
Neppiksillä kilpaillaan hiekkaan rakennetulla radalla, joka on noin 15 senttimetriä leveä. Rataan voi tehdä myös hyppyreitä ja kuoppia. Radan voi tehdä mistä materiaalista vain, mutta suosituinta on tehdä se hieman märästä, hienojakoisesta hiekasta. Itse kilpa-ajon säännöt voivat vaihdella kisajärjestäjän mukaan.

Kilpailijat neppaavat vuorollaan autoaan eteenpäin eli tuuppaavat sitä koukistetulla etusormen syrjällä. Useimmiten autoa nepataan kolme kertaa omalla vuorolla. Auton voi asettaa leveyssuunnassa haluamaansa kohtaan ennen neppauksen aloittamista, ja keulaa voi kääntää koska tahansa kilpailun aikana. Nopeimmin radan kiertänyt voittaa. Jos pelaajan neppisauto lentää radalta ulos tai jos auto kääntyy väärin päin (menee *kelliin*), pelaaja joutuu palaamaan neppauksen alkupisteeseen, tai jos auto jää kyljelleen (*puolikelli*), auto pitää sijoittaa neppauksen puoliväliin. Radan manipulointi kilpailun aikana on kiellettyä.

Neppikseen on kehitetty myös vaikeutettuja sääntöjä.

Harrastus
---------

Neppistä harrastettiin jo 1960-luvulla Helsingissä Eläintarhanajojen innoittamana. Suosituinta neppis oli 1970- ja 1980-luvuilla, mutta 1990-luvulla lajin suosio romahti. Sen harrastusta pitivät yllä työporukat ja teekkarit. 2000-luvulta lähtien suosio on noussut. Alun perin harrastus oli lasten suosiossa, mutta sittemmin sen pariin ovat palanneet myös aikuiset.

Neppiksen virallinen kisa-auto on suomalaisen Hot-Toysin valmistama Formula-Neppis. Egma Oy lanseerasi jo 1960-luvulla muovisen leluauton, joka muistutti 1950-luvun kilpa-autoa. Pelaaja voi parannella eli virittää neppistään leikkaamalla korista osia pois tai lisäämällä painoa pohjaan. Toisinaan paikallissäännöt kuitenkin kieltävät tällaisen virittelyn. Neppistä on ajettu myös metallisilla leikkiautoilla.

Kilpailutoiminta
----------------

Kannunvalajien neppiskilpailu Suomenlinna Grand Prix
Suomalaisia neppisliigoja ovat muun muassa Superneppis, Spedeneppis ja Neppisweekly. Harrastajia on Suomessa satoja ja lajia on viety myös ulkomaille. Simo Pihkala on tuomaroinut kolmen mainitun liigan yhteistä Helsinki Neppis Champion -kilpailua vuodesta 2012.

Helsingin yliopiston valtiotieteellisen tiedekunnan opiskelijajärjestö Kannunvalajat järjestää vuosittain toukokuun puolivälissä Suomenlinnan Gran Prix -neppiskilpailun. Suomenlinnan ajot on järjestetty joka vuosi vuodesta 1996 alkaen, ja niiden keskeisenä organisaattorina sekä päätuomarina on toiminut Arto Aniluoto.

Kulttuurissa
------------

Vuonna 2014 julkaistiin oululaisen Frozen Visionin kehittämä neppis-mobiilipeli *Nepcar Racing.* Pelin kehitys aloitettiin kesällä 2013, ja sitä rahoitti muun muassa Microsoft.

Lähteet
-------

1. 1 2 3 4  Tarvonen, Hanne-Mari: Neppiskisat vaativat vakavaa leikkimieltä *Helsingin Sanomat*.  12.7.2014. Viitattu 20.3.2016.
2. 1 2 3 4  Formula-Neppis kilpailuohjeet *www.hot-toys.fi*.  Arkistoitu 5.3.2016. Viitattu 20.3.2016.
3. 1 2 3  Toivonen, Totti: Neppaaminen yhä voimissaan (video 3.40 min) *yle.fi*.  10.2.2015. Viitattu 20.3.2016.
4. ↑  Neppis *www.neppisweekly.com*. Viitattu 20.3.2016.
5. 1 2 3  Lupa leikkiä: Neppis-autoilu on edelleen voimissaan *Suomen Kuvalehti*.  11.7.2010. Viitattu 20.3.2016.
6. ↑  Neppisautot *Lelumuseo Hevosenkenkä*.  2012.  Arkistoitu 1.4.2016. Viitattu 20.3.2016.
7. ↑  Kolme liigaa etsii yhteisen mestarin *Helsingin Sanomat*.  3.7.2013. Viitattu 20.3.2016.
8. ↑  Kannun Neppisajot - Juhlavuoden 20. Suomenlinnan Grand Prix! *Facebook*. Aniluoto, Arto. Viitattu 20.3.2016.
9. ↑  Peltola, Anne: Tietotekniikan insinööri taipuu moneksi *www.oamk.fi*.  12.5.2014.  Arkistoitu 31.3.2016. Viitattu 20.3.2016.
10. ↑  Frozen Vision *frozenvision.net*.  Arkistoitu 2.5.2016. Viitattu 20.3.2016.

Aiheesta muualla
----------------

* Helsinki Neppis Champion. Kolmen helsinkiläisliigan Facebook-sivu kilpailulle.
* Vanhoja neppisautoja, Finna.fi